Author: janculova
Company: Úrad vlády SR

Predkladacia správa

Uznesením vlády Slovenskej republiky č. 158/2011 zo dňa 2. marca 2011 bol schválený Štatút Rady vlády Slovenskej republiky pre ľudské práva, národnostné menšiny a rodovú rovnosť. 

Podpredseda vlády Slovenskej republiky pre ľudské práva a národnostné menšiny predkladá na rokovanie vlády Slovenskej republiky materiál „Návrh na zmenu Štatútu Rady vlády Slovenskej republiky pre ľudské práva, národnostné menšiny a rodovú rovnosť“, ktorá bola predmetom rokovania Rady vlády Slovenskej republiky pre ľudské práva, národnostné menšiny a rodovú rovnosť (ďalej len „rada“) dňa 12. apríla 2011. 

V uznesení č. 2 rada schválila návrh na zmenu štatútu rady týkajúcu sa zvýšenia počtu významných odborníkov z teórie a praxe z oblasti ľudských práv zo šiestich na osem odborníkov. Rada zároveň uložila predsedovi rady predložiť vláde Slovenskej republiky návrh na zmenu štatútu rady.

Štruktúra existujúcich výborov pôsobiacich v rámci rady sleduje rôzne dôvody diskriminácie. Hlavné kritérium pôvodne vybraných šiestich nezávislých expertov bola ich odbornosť v problematike všeobecných ľudských práv, najmä v oblasti základných práv a slobôd. 

Vzhľadom na zameranie rady bolo jej členmi na ustanovujúcom zasadnutí odporúčané v štruktúre odborníkov zohľadniť oblasť národnostných menšín a oblasť rodovej rovnosti.

Navrhované zvýšenie počtu expertov je realizované za účelom dosiahnutia odborného pokrytia širšieho spektra tém a vyváženosti pri hlasovaní v rade, pretože agenda ľudských práv si vyžaduje najmä odborný pohľad. Pôvodný počet šiestich expertov bol z vyššie uvedeného dôvodu nepostačujúci.